La conte di Nadâl di Paul Auster2 coments Publicât da il crot il venerdì, dicembre 25, 2009
O soi rivât a la sere di Nadâl strac e cu la panze plene dopo vê mangjât dut il dî come che si fâs a ogni Nadâl. Par dute la zornade mi à sbisiât tal cjâf la cjançon Innocent when you dream di Tom Waits. Al è sucedût che îr sere, tal ultin moment di pâs di chescj diis, jo e la me femine o vin tornât a viodi, dopo tancj agns, il film Smoke. Si visavin che ae fin dal cine e jere une biele storie di Nadâl ma no si visavin di trop biele che e jere.
La conte e je in realtât la Auggie Wren's Christmas Story di Paul Auster. Graziis a internet o met il video dal finâl, cussì, magari, ancje a voaltris ûs sbisiarà un pôc Tom Waits parcè che o sin ducj inocents cuant che si sumiin.
Bon Nadâl.
I regâi di Sante Lussie5 coments Publicât da il crot il domenica, dicembre 13, 2009
Sante Lussie e je rivade e e à lassât i regâi pai fruts.
A Sante Lussie no si domandin robis, e puarte je ce che a voie (no je mighe Babbo Natale!). E puarte cjocolatins, caramelis, bagigis, mandarins e alc che al à di jessi util. Chest àn e à puartât matitis e colôrs, une vore biei...
Come che si viôt te foto e à bevût il lat e mangjât i biscots. Ancje de carote nol è restât cuissà ce. Viodin se o rivais a induvinâ cui che al è il mussut che al à scugnût roseâle?
E rive Sante Lussie0 coments Publicât da il crot il sabato, dicembre 12, 2009
Usgnot e rive Sante Lussie. La me femine e gjolt come une mate a preparâ chestis robis cui fruts e alore, dopo vê ben ben traficât, a àn prontât il bon acet pe Sante.
Inte foto si viôt la carote pal mussut e il lat e i biscots pe Lussie.
Naturalmentri la puarte e reste nome sierade dongje par lassâle jentrâ e i fruts a son lâts a durmî ducj emozionâts.
Doman us contarai ce che e varâ puartât...
Indigjens bisiacs0 coments Publicât da il crot il martedì, dicembre 08, 2009
Si fasaraie une centrâl nucleâr a Monfalcon? Al è un toc che si sint cjacarâ di cheste idee e vuê e je vignude fûr une liste (subite smentide di bande dal Enel), dai puescj dulà che si pense di podê fa su lis centrâls nucleârs talianis. Fra chescj al è ancje Monfalcon.
Si sa che la int di chês bandis ca e à di fa il zûc di scuadre e sta cidine. Po dopo in cualchi lûc lis centrâls e saran ancje di fa. E cheste e à di jessi par nô une sielte prioritarie, une oportunitât strategjiche par il ben di ducj e bla bla bla al cjacare il mus.
Ma viodût che si fevele propit di Monfalcon e pensant a cemût che a stan lant i procès par i disgraciâts velenâts dal amiant a mi la robe mi puce.
Cuissà parcè ma mi ven iniment chel capolavôr di inzegnerie che e jere che biele dighe che a vevin fate sul Vaiont...
Isal pussibile che cuant che si fasin chês robis a chi in Italie, viodint cemût che e ven tratade la int, plui che oparis par l'interès de comunitât a someedin simpri des oparis coloniâls?
Nus salvarano i gnognos?3 coments Publicât da il crot il venerdì, novembre 20, 2009
Il gnognoblog di Dree mi è stât une vore util cheste setemane che o ai vût il frut pi grant a cjase cu la influence. (il piçul, cjan dal ostie, al ten invezit dûr... sperin che al duredi...).
Come che o vevi za contât il fi al è un fan di Momo, Martin e compagnie, par chest ogni dî al è lât a viodisi lis novitâts dal gnognosît par cirî se a jeri dai gnûfs gnognogaget di colorâ.
Usgnot mi à ancje dite che a pene che al ven fûr i ai di comprâi il gnognolibri!!
Gnognoneologjisim di zontâ al Pirona?
San Simon 2.0 ?8 coments Publicât da il crot il giovedì, ottobre 29, 2009
Al è stât assegnât il premi leterari San Simon pal 2009. Al à vinçût il romanç "Coventave vê pora?" di Alberto Luchini cun cheste motivazion "Un pinel cjatât ta un supermarket al devente stroment di indagjin interiôr: al salte fûr un cuadri dulâ che, tal rapuart di un omp cu la sô femine, ancje i lûcs comuns a vegnin acetâts intun contest di cotidianitât mai esaltade ni esecrade e dulà che il sens dal dut al polse intune inelutabile dissipazion de esistence."
E je stade ancje segnalade de zurie la opare "Dôs di trê" dal brâf furlan Stiefin Gasti. Storiis al di fûr dal Friûl tradizionâl, te prime si fevele dal unabomber, te seconde di un serial-killer di prostitudis a Udin intai agns 70.
La zurie presiedude di Carlo Tolazzi e veve dentri Franco Marchetta, Mario Turello, Giacomo Vit e Aldo Colonnello.
In confront al mieç disastri dal an passât ste volte a son stadis presentadis 12 oparis, di chestis, pe zurie, uns trê a vevin la dignitât dal romanç.
Carlo Tolazzi al à pensât ben di mandâ un coment al Messaggero dulà che al al pant lis ideis de zurie su li oparis presentadis e su la situazion de narative furlane di vuê.
Tolazzi al dîs un sac di robis interessantis e o pensi avonde condivisibilis. Su plui robis al sarà il câs di tornâi parsore e di viodi ce coments che a vignaran fûr ancje su la stampe.
Fra lis stiçadis intrigôs il toc sui colaboradôrs de Comugne che "par snobisim o par incapacitât di rezi la lungjece dal romanç" no partecipin al San Simon...
Blogarins argjentins2 coments Publicât da il crot il domenica, ottobre 25, 2009
O ai di pôc cjatât uns doi blog furlans scrits di là de (grande) aghe, in Argjentine, nassûts pe passion di Galliano de Agostini:
Leturis " di ca da l'aghe ", Storiis di une volte... e Il taller de furlan
Bielis ancje lis pagjinis di Eduardo Baschera che al conte dal so viaç a Braça par viodi la tiere dai siei vons
Fasìn ridi il gjornalist5 coments Publicât da il crot il giovedì, settembre 24, 2009
Tornant ai famôs atacs de stampe nazionâl cuintri il furlan e al fat che lis traduzions par furlan di autôrs forescj a son un scandul e a fasin ridi (il sot titul di un dai articui al jere plui o mancul "In Friûl si spindin milions di euros par fa traduzi Brecht (...), e plui indevant al continuave disint che (...) Spietant Godò di Samuel Beckett, par furlan al somee plui prose comiche che teatri dal assurt.)
Bon, o ai pensât di fâi un plasê a Giulia Calligaro e a Raffaele Oriani fasintju gjoldi ancjemò un pocut cuntune liste, a disi il vêr fate di corse, di autôrs che a son stâts voltâts par furlan:
Dante Alighieri, La Bibie, Boccaccio, Omero, Virgilio, Shakespeare, Moliere, Pirandello, Cechov, La Fontaine, Frederic Brown, Isaac Asimov, Martin Buber, Bertolt Brecht, Antonie Saint-Exupèry, Esopo, Fedro, Hemingway, Nievo, Ginzburg, Von Hofmannsthal, Arthur Conan Doyle, Dostoevsky, Collodi, Garcia Lorca, Esiodo, Saffo, Tenesse Williams, Juan Ramón Jiménez, Kafka, Beckett, Orwell.
O lassi ai doi gjornaliscj, cuant che varan finît di vaì dal ridi, di cirî cualis des traduzions a son stadis finanziadis de regjon e cualis che a son stadis fatis gratis. O conti sul fat che a son brâfs a verificâ lis notiziis.
E je muarte Novella Cantarutti0 coments Publicât da il crot il domenica, settembre 20, 2009
O soi tornât a cjase di PordenoneLegge cu la brute gnove de muart de plui grande poete furlane, probabilmentri masse pôc cognossude fûr dal Friûl.
E doprave il furlan di Navarons, o met une de sôs lirichis plui famosis.
I sielç peravali’
I sielç peravali’
Come i corais, da nina,
ch’i fasevi
intor dal cuel
caroni’ lustri’.
I sielç peravali’
Penzi’ di mâl da vivi,
par caroni impiradi’
di piera sorda
Novella Cantarutti (1920-2009)
La foto e je di Danilo De Marco
La normalizazion de cuestion furlane8 coments Publicât da il crot il giovedì, settembre 03, 2009
Dopo chel dal Espresso al è rivât vuê un gnûf atac al furlan di bande dal magazine Io Donna dal Corriere della Sera. Stino par assisti a une normalizazion o almancul a un bon ridimensionament de tutele de lenghe?
Il sfont dai aveniments al è, a disi il vêr, lis elezions dal prossim an in Venit e in Lombardie dulà che la Leghe e somee in corse par cjapâ dutis dôs lis presidencis, e naturalmentri dut il cancan che chel partît al à fat cheste istât pe tutele dai dialets regjonâi.
Bon, alore vie cun dai biei reportage su la straçarie dai bêçs pal furlan. In doi articui si critiche chel pôc fat a scuele, pe television, tai cartei. Si critichin lis traduzions e i vocabolaris. Naturalmentri si butin dentri tal cjalderon ancje dutis lis robis fatis cence contribût public come la Bibie par furlan, il Firefox furlan e la Vichipedie disint che a fasin ridi.
Implicits tai articui a son une schirie di premessis che a somein fa part dal patrimoni culturâl di masse talians:
il furlan al è un dialet come chei altris par chest ducj i discors su la tutele des minorancis linguistichis proviodût de Costituzion e dai tratâts europeans al cole parcè che il furlan nol è une lenghe;
cui che al fevele il furlan (il dialet) al è une persone di basse culture, di bas nivel sociâl, cuntune vision sierade dal mont;
cui che al fevele furlan (e chest nol val par ducj i dialets talians), al è razist viers i talians de basse Italie e viers i forescj;
cui che al fevele furlan al vote pe Leghe Nord;
dut ce che si fâs pal furlan al è anacronistic e al è une strassarie;
dut ce che al è fat par furlan al è di scjars valôr o, tal câs miôr, al è timp pierdût;
la tutele dal Furlan, dal Sardagnûl e des altris minorancis al è un pericul pe unitât de Italie
Cumò jo o pues jessi favorevul o mancul al T9, o pues criticâ o mancul la grafie di Lamuela e il dizionari bilengâl, ma chel che si ven contestânt verementri al è il ricognossiment juridic dal furlan e il fat che al ledi tutelât.
La liste siet vot (..libris)5 coments Publicât da il crot il martedì, agosto 18, 2009
A son tantis manieris par indicâ des cuantitâts a voli. Une disine, une dozine, une cincuine, un pâr di lôr, un trê cuatri...
Une di chestis manieris che o ai notade une vore doprade, almancul des mês bandis, al è il mût di dî siet vot.
Disi un siet vot a vûl dî indicâ un numar plui grant di cinc e plui piçul di dîs. Une cuantitât avonde grande ma no masse grande. Un tant just.
Stiçât di une liste di dîs robis di fâ cjatade là dal Brâf Furlan o ai pensât di proponi lis listis siet vot.
La liste siet vot mi plâs plui di un decalic parcè che no si scugne meti dentri par fuarce dîs robis, po dopo l'ordin nol conte, nol è che il cinc al valedi plui dal sîs!
Par fâ viodi cemût che al funzione o tachi cu la mê liste dai miôr siet vot libris (furlans) di puartâsi sot dal ombrelon.
1. Donald dal Tiliment di Stiefin Morat ven a stâi il furlan caraibic dai trastolons, al è dificil tacâlu, jo o ai scugnût fâlu plui voltis, ma une volte partîts no si à plui voie di molâ il libri: straordenari
2. Niari di Fulvio Reddkaa Romanin, dal furlan caraibic a chel di Fors di Voltri, il libri al sarà mancul ambiziôs di altris ma si gjolt un grum. Mi domandi ce chê si sarâ fumât l'autôr par impensâsi une storie cussì. Cui che al si stufe dal furlan tal libri al cjate ancje une conte horror par talian: pengjo pulp
3. Gilez di Franco Marchetta su chest o scugnarai tornarai parsore parcè che lu ai let di pôc e o ai tantis robis di contâ: bielissim
4. La maree nere e altris contis di Checo Tam cuant che lu vevi let mi jere tant plasût: dark furlan
5. La Gjandusse di Sandri di Sualt, un zâl di investigazion intun librut di un biel pôcs di agns indaûr, se o vês voie di leilu no sai propit cemût che o fasarès a cjatâlu, forsit si à di provâ in cualchi biblioteche. Nol è un capolavôr de leterature mondiâl ma l'autôr al jere une vore indenant pai siei timps: vierzi trois
6. Il cjâf dai furlans di Franc Fari un biel saç plen di pensîrs stimolantis, l'ideâl par fâ biele figure in splaze: sticeboris
7. Manuâl critic dal ort di Stefano Montello al è il libri che o stoi realmentri leint sot dal ombrelon intant che la femine è je rivade al tierç di Stieg Larsson: une vore biel
O spieti conseis pe liste dai siet vot libris che o ai dismenteât di puartâ sot dal ombrelon.
Il Boss, il sudôr e la idee di Americhe7 coments Publicât da il crot il venerdì, luglio 24, 2009
E sarà dute imagjinazion ma a son tantis lis Americhis che a vegnin iniment. E je la Americhe dai Madoff, de finance cence cûr, des speculazions, des trufis, la Americhe dai Cheney e dai Bush, des torturis a fin di ben e des vueris atôr pal mont.
Ma dongje cheste e je une Americhe dal sudôr, di chei che a pierdin il lavôr par vie des speculazions, di chei che inte vuere a van a murî, di chei che a lavorin, che a fasin su lis robis. Une Americhe de democrazie vere, une Americhe dai dirits, dai siums, e vignarès di disi une Americhe de int.
O sai benissim che e je dute imagjinazion, e che la realtât no je propite cussì, ma îr di sere la seconde Americhe imagjinarie si è materializade tal conciert di Springsteen.
Al à ancje fevelât alc par furlan, si è presentât incitant par trê voltis "mandi Udin".
Plui indenant al à dite "o soi content di jessi chi chesta sera" e ae fin al à saludât, pronunciant a disi il vêr ae francese, "adiu Udin".
Musiche fuarte, potence e sudôr par scuasit trê oris. Il Boss nol è un che al si sparagne, someave rock di altris timps, rock par manovâi.
Dut une vore biel.
Bidon digijtâl1 coments Publicât da il crot il mercoledì, luglio 15, 2009
A son tacadis ancje ca di nô lis provis gjenerâls pal passaç ae television digjitâl.
Cualchi zornade indaûr nus jê tocjât risintonizâ il prin cjanâl de television. Dut câs la rivoluzion definitive e rivarà di ca a un an cuant che a spariran i cjanâi analogjics e par viodi la television al coventarà par fuarce vê il decoder.
A mi chest digjitâl, cheste grande inovazion tecnologjiche che nus sarès comandade de Europe, mi somee une cagade (scusait l'italianisim).
Intant come gnove tecnologjie e je dut fûr che gnove. Par viodi miôr si viôt miôr ma la interativitât e je robe preistoriche (ma chei che nus la contin sano che a esist Internet?).
Se dopo o lin a viodi i tancj operadôrs gnûfs che a varessin di jessi o viodin che son simpri chei doi, i cjanâi gnûfs de Rai a son di replichis di robis vecjis e chei de Mediaset a son a paiament.
Regjistrâ alc par viodisile une altre volte al sarâ un casin o se no si varâ di comprâsi televisions e regjistradôrs gnûfs.
Naturalmentri cun dut ce che e varâ di spindi la RAI pai gnûfs ripetidôrs nol sarâ il câs di lâi a domandâi di meti in vore ce che al sarès proviodût pe tutele dal furlan, almancul par cualchi an...
Intune ostarie o ai sintût dî di cualchi von che il digjitâl al covente dome par fâ viodi inte television a paiament ce che une volte si viodeve gratis, ma ce vuelistu che a capedin in ostarie, là a son ducj sotans.
I vantaçs dal bilinguisim1 coments Publicât da il crot il venerdì, luglio 10, 2009
Al è stât publicât sul Science magazine un articul sui vantaçs dal bilinguisim.
I risultâts de ricercje a confermin ce che i studiôs a disin za di timp, ma in chest periodi, dulà che al somee jessi in vore un tentatîf di ridimensionament de tutele dal furlan, al è ben ricuardâsi (nô par prins) cuai che a somein jessi i zovaments di une educazion multilengâl dai fruts.
O sai che al è dificil fâlu par vie di ducj i condizionaments sociâi che o vin e jo lu ai provât sul mio gropon cui miei fiis!
Ma il fevelai furlan ai fruts no dome al è naturâl, al è just e al è un dirit, ma i fâs ancje ben.
Cemût il Quad?1 coments Publicât da il crot il sabato, giugno 27, 2009
La mê polse come blogarin, che e veve di durâ nome il mês di Mai, si è slungjade par scuasit dut Jugn...
Intant a 'nd è sucedudis di robis, sedi chenti che atôr pal mont. Plui di cualchi volte mi sarès plasût tacâ cualchi coment.
Stant che di cualchi bande al e miôr che o scomencedi o met un tucut di satire, che e stâ simpri ben.
Intune maniere che al è ben no spiegâ o ai vût in man lis brutis des gnovis zontis al vocabolari furlan. Come che o savês, par sparagnâ, il lavôr al è stât dât in apalt fûr regjon, cheste no je di sigûr la version definitive ma za cussì si rive a fâ capî il grant valôr de opare in vore.
Bighe; dal latin bigum al jere il cjar tirât di doi cjavai che al vignive doprât dai romans par cori atôr
Cemût la bighe?; espression tipiche di origjine latine, probabilmentri aquileiese, al ven a significâ cemût vadial il to cjarut? Al dì di vuê, tal lengaç zovanîl, si dopre plui di spes la espression cemût il Quad? par informâsi su lis prestazions dal mieç di locomozion. La rispueste tipiche e je al è cjalt ma al è flap, parcè che si sa che il Quad nol à une grande autonomie e al a tindince a scjaldâsi masse. Si dopre di spes ancje la espression Tu âs il Quad di fûr che e serf par visâ che al stâ par tacâ a plovi e che al è miôr meti il Quad intal garage.
corot par Marino Plazzotta1 coments Publicât da il crot il giovedì, maggio 21, 2009
Stamatine al è muart Marino Plazzotta.
Mi plasarès savê cjatâ cualchi peraule di Pre Toni par dâi confuart a la femine e ai fiis ma o rivi dome a tasê.
Mandi Marino.
Finiraial Mai?1 coments Publicât da il crot il lunedì, maggio 11, 2009
Mai al è simpri un periodi un pôc incasinât par me, no viôt la ore che al finedi!
Intant che o pensavi chest mi soi visât che Mai e je une di chês peraulis che e pues vê plui significâts diferents.
E alore par chest mês o mandi indenant il blog zuiant un pôc cu li peraulis come Mai.
Ve ca cualchi fufignute
1. Cuant ti darano i bêçs?
"Mai a Mai mai daran"
2. "Dîs 10 dîs "
(cheste a ven ben dome dulà che il numar si lei dîs e no deis come che a disin par esempli a Codroip)
3. Masse pacific:
"Ninin anin un ninin indenant!"
4. Ce âstu viodût?
"un crot crot sul cret o crôt"
La ultime e jere autobiografiche....
Fradis3 coments Publicât da il crot il lunedì, aprile 06, 2009
Cuant che o sint lis notiziis di un taramot, che al sedi ancje lontan vinç mîl chilometris, o resti simpri fer ingropât cuntun sens di apartignince che dome cui che al à cognossût l'orcolat al pues capî.
I miei a son ricuarts di frut, là che o jeri jo di dams a 'nd erin stâts pôcs. Lis scossis dal Setembar in particolâr a vevin lassât cualchi crepe su la vecje cjase e la Primevere dopo o sin lâts vie e o sin vignûts a Buri.
O sin lâts intes cjasis popolârs gnovis. Li a jerin ancjemò diviersis fameis di Glemone, di Vençon e di altris puescj dulà che al veve pocât un pôc plui fuart. A jerin fameis zovinis puartadis ca vie par passà l'unvier.
Al jere plen di fruts. O vin zuiât tant.
Dal Mai dal '76 mi visi la pôre, mi visi di mê e di gno fradi metûts a durmî in machine; la vecje maggiolino di gno pari. Mi ricuardi lis gnots in tende...
Il pensîr cumò al va a la gnot che a passarà la puare int dal Abruç.
Tignît dûr fradis.
E torne primevere0 coments Publicât da il crot il domenica, marzo 22, 2009
Il cliput si sint e no si sint.
Par intant e continue a durmî lizere, ma ancje chest an e je tornade la vierte e come simpri nus puarte un pocje di ligrie e di sperance.
La foto e je di vinars stât cuant che su la meridiane de mê cjase si je tocjât l'ecuinozi di primevere.
Mitologjie falade1 coments Publicât da il crot il giovedì, marzo 19, 2009
Cu la disocupazion che e sta cressint a cressarano ancje lis tensions cuintri i imigrâts?
O volti la riflession in une altre maniere: isal il nestri un paîs razist?
Ai talians i plâs pensâ di no, anzit e je dute une mitologjie daûr che e propagande la idee dal talian "brave int", bon di cûr cun ducj ancje cuant che il câs o la storie lu met in situazions dificilis.
Il talian al sarès stât bon in vuere, bon intes coloniis, bon cui ebreus e sot sot al varès simpri boicotât lis leçs raziâls e i ordins no juscj dai siei sorestants.
Cheste biele mitologjie si je vuastade cul probleme dai imigrâts. Chel fenomen gnûf dai ultins cuindis-vinç agns dulà che la presumude bontât e varès vût di vignî fûr.
Cussì nol è stât e anzit in tancj a àn tacât e a continuin a meti su fûc cuintri i forescj.
La problematiche e va di sigûr frontade ma tantis des robis che vegnin fatis o proponudis mi fasin dome che vignî i sgrisui.
Cuant che al capite cualchi biel sassinament la prime notizie che e ven fûr e je che a son stâts dai stranîrs, probabilmentri sclâfs, rumens o nordafricans. Magari dopo si scuvierç che e je stade la fie cul morôs o che a son stâts i vicins di cjase.
Masse voltis o fâs fature a pensâ che cheste e je la nazion dulà che o vîf.
Cun tante int che continue a semenâ aiar o ai voie di viodi ce che si seselarà.
Pôre0 coments Publicât da il crot il lunedì, marzo 16, 2009
Cheste crisi e je propit brute!
Ancje psicologjichementri e je dure di frontâ. Un al crôt di fa ben il so, di lavorâ cun passion, di impegnâsi, di fâ alc di bon e di valevul. Ma dopo dut atôr si imberdee.
Dutis chês fabricutis che o vin sparniçadis pe furlanie a son fermis e a spietin.
Trop podarano lâ indenant se alc nol gambie?
E la sensazion e je che nissun, ni chenti, ni a Rome, ni atôr pal mont, al savedi verementri ce fâ.
Respirant planc e stant in vuaite si cjale lontan cun sperance che al rivedi alc di bon e cu la pôre che e rivedi invezit la lavine, l'orcolat, e che e sdrumedi su dut.
Il poleç di Buri0 coments Publicât da il crot il giovedì, febbraio 26, 2009
Chest an a Buri si votarà pal comun ven a stâi che il paîs al è dut un cantîr!
Vuê no ai voie di fâ un discors ni pro ni cuintri, ancje se la mê opinion su diviersis di chestis oparis le ai.
Ce che dut câs o ai voie di disi al è che l'an des elezions si fâs propite un grum di fature a lâ atôr pal paîs!
Nol cate cui che al è il sindic, nol impuarte ce che si è fat prime o ce che al covente verementri fat. L'an des elezions si à di fa sù, si à di spindi e si à di pesseâ a fâ viodi!
Par cumò dome tant fum, se sot al è il poleç e ce savôr che al à lu savarìn plui indenant.
La Quiete4 coments Publicât da il crot il lunedì, febbraio 09, 2009
Cheste e je la gnot dal cidinôr
i cjans
che par agns a àn tasût
ch'a ledin a vuacâ di une altre bande
Il savê fâ1 coments Publicât da il crot il lunedì, gennaio 19, 2009
Cuissà se la Russie e la Ucraine a àn za finît la vuere dal gâs ma intant une piçule bataie si je scombatude ancje a cjase mê. No sai ben se par colpe dai rus o dai ucrains, fat al stâ che stemane passade mi si è rote la cjalderie: nie aghe cjalde e nie riscjaldament!
O ai subit scugnût doprâ lis riservis strategjichis: vistîts pesants par stâ in cjase, cusinute economiche e stufutis eletrichis a manete, borsis de aghe cjalde e vie a sfladâ i termosifons, a lei il manuâl dal imprest e a traficâ cul termostat.
La situazion no si è risolvude e ae fin o ai scugnût passâ de mê cognossince virtuâl de cuestion a chê vere dal tecnic che, un cuatri dîs dopo, cuant che al è rivât, intun vinç minûts al à sistemât la robe.
Cuissà se saran il lavôr vêr e la economie reâl, a puartânus fûr di cheste crisi economiche (che somee propit brute) e che e je nassude de masse economie virtuâl.
Par intant l'unvier al somee frêt e une vore lunc...
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn cat_Latn cat_Latn vec_Latn fur_Latn fur_Latn fur_Latn cat_Latn fur_Latn lvs_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ban_Latn fur_Latn fur_Latn fur_Latn fur_Latn fur_Latn fur_Latn smo_Latn fur_Latn fur_Latn fur_Latn azj_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn